กรมการขนส่งทางบก ร่วมกับกองบังคับการตำรวจจราจร เข้มงวด ตรวจสอบรถบรรทุกและรถโดยสารที่มีค่าควันดำ
กรมการขนส่งทางบก ร่วมกับกองบังคับการตำรวจจราจร เข้มงวด ตรวจสอบรถบรรทุกและรถโดยสารที่มีค่าควันดำนายจิรุตม์ วิศาลจิตร อธิบดีกรมการขนส่งทางบก เปิดเผยว่า ตามมาตรการเร่งด่วนแก้ไขปัญหาฝุ่นละอองขนาดเล็ก PM2.5 ในพื้นที่กรุงเทพมหานครและปริมณฑล กรมการขนส่งทางบก ร่วมกับกองบังคับการตำรวจจราจร หรือ บก.จร. เพิ่มความเข้มงวดตรวจสอบรถโดยสารและรถบรรทุก รวมถึงรถอื่นๆ ที่มีค่าควันดำเกินมาตรฐาน เริ่มดำเนินการตั้งแต่วันนี้ 9 ตุลาคม 2562 เป็นต้นไป โดยตั้งจุดตรวจควันดำใน 5 พื้นที่ที่มีค่ามลพิษฝุ่นละออง PM2.5 สูง ประกอบด้วย ถนนพุทธมณฑลสาย 3 ถนนพระราม 2 ถนนเทพรัตน ถนนสุวินทวงศ์และถนนวิภาวดีรังสิต หากพบดำเนินการเปรียบเทียบปรับ 5,000 บาท พ่น “ห้ามใช้” โดยจะไม่สามารถใช้งานรถได้จนกว่าจะแก้ไขเรียบร้อยและนำรถเข้าตรวจสภาพที่สำนักงานขนส่ง ส่วนรถที่มีค่าควันดำระหว่างร้อยละ 30-45 ให้ออกใบเตือนเพื่อให้ดำเนินการแก้ไขให้ค่าควันดำลดลง และสามารถนำรถเข้ารับการตรวจสภาพได้ที่สำนักงานขนส่ง นอกจากการบูรณาการร่วมกับ บก.จร. แล้ว กรมการขนส่งทางบกยังมีมาตรการเข้มงวดตั้งจุดตรวจควันดำบนถนนสายหลักทั้งขาเข้าขาออกกรุงเทพมหานคร ประกอบด้วย ทางหลวงแผ่นดินหมาย 32 ถนนพระราม 2 ถนนเพชรเกษม ถนนบรมราชชนนี ถนนสุวินทวงศ์ ถนนพหลโยธิน ถนนสุขุมวิท ถนนบางนา-ตราด ถนนติวานนท์ ถนนลำลูกกา ถนนรังสิต-นครนายก ถนนตลิ่งชัน-สุพรรณบุรี ถนนรังสิต-ปทุมธานี รวมถึงมอเตอร์เวย์ (ด่านลาดกระบังขาเข้า) ท่าเรือคลองเตย ท่าเรือแหลมฉบัง อู่ ขสมก. และสถานีขนส่งสินค้าชานเมืองทั้ง 3 แห่ง (ร่มเกล้า, คลองหลวง, พุทธมณฑล)สำหรับต่างจังหวัดให้สำนักงานขนส่งจังหวัดและสำนักงานขนส่งจังหวัดสาขา จัดส่งผู้ตรวจการออกกวดขันจับกุมรถบรรทุกและรถโดยสารในพื้นที่อย่างเข้มข้นต่อเนื่อง โดยเฉพาะจังหวัดที่ยังประสบปัญหาฝุ่นละอองขนาดเล็ก PM2.5 รวมถึงที่จุดตรวจรถโดยสารสาธารณะ Checking Point ทุกๆ ระยะทาง 90 กิโลเมตรทั่วประเทศ